《失题》
宋代·吴可

热官恼狂士，冰山倚严冬。
此计定不长，会作须臾空。
先生踏金门，大节孝与忠。
能事不挂口，处之如无功。
高隐百僚上，妙有渊明风。
东垣著岩岫，南荣著桧松。
疏窗澹山影，云雾穿玲珑。
澄流粲锦石，一练摇青红。
笑携玉色醪，酌彼千石钟。
良时饮文字，此兴与谁同。
为君指佳处，不落捷径中。
从来论丘壑，风味过庾公。

作者简介：建康人，字思道。原名默。徽宗大观三年进士。尝以诗谒苏轼、刘安世，得二人称勉。为蔡绦所用，又出入梁师成之门。累官至团练使。宣和末避战乱辞官，责授武节大夫致仕。有诗名，兼长于词。主张学诗当以杜甫为体，以苏轼、黄庭坚为用。有《藏海居士集》、《藏海诗话》。